Covid-19: SA steek China verby; dié provinsie loop deurArgieffoto ter illustrasie (2 April 2020) (Foto: AP Photo/Nardus Engelbrecht) Suid-Afrika het nou amptelik meer bevestigde gevalle van Covid-19 as China waar die nuwe koronavirus sowat ses maande gelede uitgebreek het. Sommige provinsies het ook Donderdag hul skerpste toename in gevalle aangedui sedert die virus in Maart in Suid-Afrika kop uitgesteek het. Dit wil boonop voorkom of Gauteng se gevalle nou baie vinniger as in die Wes-Kaap toeneem. Volgens die barometer Worldometer se statistieke is 83 325 gevalle van Covid-19 tot op hede in China aangemeld. Suid-Afrika het China egter Donderdagaand verbygesteek toe altesaam 83 890 bevestigde gevalle plaaslik aangemeld is. Hoewel Limpopo en Mpumalanga tans steeds die provinsies met die minste gevalle van Covid-19 is, het dié twee provinsies Donderdag hul skerpste toename in gevalle nóg aangemeld. (Foto: AfriForum Navorsingsinstituut) Limpopo het Donderdag 73 en Mpumalanga 70 nuwe gevalle aangemeld. Die Wes-Kaap het tot dusver steeds die meeste gevalle van Covid-19 (47 522) van al die provinsies aangeteken. Volgens berekeninge deur die AfriForum Navorsingsinstituut kom dit egter voor of die persentasie nuwe gevalle en sterftes die afgelope week afgeplat het. Dít terwyl nuwe gevalle in Gauteng skerp begin toeneem het. Gauteng het Donderdag meer nuwe gevalle as die Wes-Kaap aangemeld. Byna 3 500 nuwe gevalle is gister oor die land aangemeld waarvan 1 278 in Gauteng. Dít vergeleke met 967 nuwe gevalle wat in die Wes-Kaap aangemeld is. (Foto: AfriForum Navorsingsinstituut) Gauteng het nou reeds 15 898 bevestigde gevalle van Covid-19 aangemeld, waarvan amper ŉ derde (4 734) in die afgelope week. Dit verteenwoordig ŉ styging van 42% in die bestek van ŉ week. Hoewel die Wes-Kaap die afgelope week effens meer nuwe gevalle (4 983) as Gauteng aangemeld het, het dié provinsie se syfers die afgelope week met net 11,7% toegeneem. Noordwes het ook vandeesweek meer nuwe gevalle van Covid-19 as gewoonlik aangemeld. Dié provinsie het Maandag 80 nuwe gevalle aangemeld, waarna dit Dinsdag 104 nuwe gevalle en Woensdag 121 nuwe gevalle aangemeld het. Teen Donderdag het nog 204 pasiënte in Noordwes positief getoets vir die nuwe koronavirus. In vorige weke het die provinsie daagliks tussen vyf en 19 nuwe gevalle aangemeld. (Foto: AfriForum Navorsingsinstituut) Die Vrystaat het op sy beurt tussen Maandag en Dinsdag ŉ relatiewe skerp toename in nuwe gevalle (66) aangemeld, waarna dit weer afgeneem het. Die provinsie het Donderdag 41 nuwe gevalle aangemeld. Die Noord-Kaap se syfers styg in dié stadium steeds teen ŉ stadige koers. Die provinsie het Donderdag maar net drie nuwe gevalle aangemeld en staan tans op 214 gevalle. KwaZulu-Natal het ook nie ŉ skerp toename in gevalle vandeesweek beleef nie. Die provinsie se gevalle neem klaarblyklik die afgelope twee weke teen dieselfde koers toe. KwaZulu-Natal het Donderdag 122 nuwe gevalle bygekry en het tot dusver 4 360 Covid-19-gevalle aangemeld. Covid-19 en onderliggende siektes Prof. Mary-Ann Davies, openbare gesondheidspesialis by die departement van gesondheid, het intussen bevind dat diabetes, eerder as MIV of tuberkulose, die grootste bydraende faktor tot sterftes weens Covid-19 is. (Foto: Unsplash) Volgens Davies het meer as die helfte (52%) van pasiënte wat tot dusver aan Covid-19 gesterf het, ook diabetes onder lede gehad. Volgens Davies kan 19 uit elke 100 sterftes weens Covid-19 in die openbare sektor met hoë bloeddruk verbind word en 12 met MIV. Nege uit elke 100 sterftes weens Covid-19 in die openbare sektor word verbind met niersiektes en ses met tuberkulose. Meer oor die Wes-Kaap Die Wes-Kaap doen verreweg steeds die meeste toetse. Teen Woensdag is 3 751 toetse per 100 000 mense in die Wes-Kaap gedoen, vergeleke met 1 871 toetse per 100 000 mense in die res van die land. Volgens die Wes-Kaapse wetgewer wag pasiënte tans sowat 48 uur op hul toetsuitslae. Dit beteken dat die agterstand in toetsing in dié provinsie, wat in ŉ stadium ŉ agterstand van 27 000 toetse bereik het, nou heeltemal opgelos is.